钦定古今图书集成/明伦汇编/官常典/第503卷 > 薛超
## 钦定古今图书集成/明伦汇编/官常典/第503卷 > 薛超

按《宋史》本传：“超，辽州平城人。少有勇力。乾德初，应募
为虎捷卒。从崔彦进伐蜀平，录功补虞候，迁十将。太
平兴国初，四迁至天武指挥使。从征太原，领游骑千
人，备御镇、定境上，以张军势。及车驾还，契丹频寇镇、
定，侵掠无已，超从大将刘廷翰率兵至徐河，贼将领
骑十馀出挑战，超跃马直前，连射数人毙，敌势遂却。”
大军乘之，奋击，斩首万馀级，以功加步军都军头，迁
神卫军都校，领叙州刺史。雍熙三年，从潘美北征，至
雁门西陉路，与契丹遇，又战败之，追至寰州，斩首五
百馀级，其将赵彦辛以城降。超连被创，流血濡甲缕，
部分军士自若。乘胜抵应州，其节度副使艾正以城
降。还加马步军都军头。淳化初，屯镇州，迁天武指挥
使、领澄州团练使。至道元年卒，年五十七。